**Dôvodová správa**

**Všeobecná časť**

Návrh zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Martin Klus.

**Cieľom predloženého návrhu je zaviesť záväzné pre odmeňovanie členov komisií na princípe zachovania rovnakých podmienok pre členov komisií, ktorí sú poslancami obecného zastupiteľstva ako aj členov komisií, ktorí poslancami obecného zastupiteľstva nie sú.**

V súčasnosti obce a mestá uplatňujú rozdielny prístup k odmeňovaniu členov komisií, ktorý v mnohých prípadoch nerešpektuje zásadu rovnosti medzi členmi komisií; často sa totiž stáva, že členovia komisií, ktorí sú poslancami, majú priznaný nárok na odmenu a členovia-neposlanci ho priznaný nemajú. Predložený návrh tento stav napráva. Podľa predloženého návrhu zásady odmeňovania poslancov bude určovať obecné zastupiteľstvo, pričom bude platiť pravidlo, že členovia komisií, ktorí nie sú poslancami, musia mať nárok na odmenu podľa rovnakých zásad ako členovia komisií, ktorí sú poslancami. Obecné zastupiteľstvo bude môcť tiež rozhodnúť, že členstvo v obecnej komisii je čestná funkcia bez nároku na odmenu; v takom prípade však budú bez nároku na odmenu všetci členovia komisií a to bez ohľadu na to, či sú poslancami alebo nie.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

 Návrh zákona nebude mať negatívny vplyv na verejné financie, nebude mať negatívny vplyv na podnikateľské prostredie, nebude mať ani negatívny sociálny vplyv ani negatívny vplyv na životné prostredie a informatizáciu spoločnosti.

**Osobitná časť**

**K čl. I**

**K bodu 1**

V súlade s cieľom novely zákona sa upravuje ustanovenie týkajúce sa rozhodovania obecného zastupiteľstva v základných otázkach týkajúcich sa života obce a to v oblasti zásad odmeňovania členov komisií.

**K bodu 2**

Upravujú sa podmienky odmeňovania členov komisií, ktoré si obecné zastupiteľstvo môže zriadiť ako svoje stále alebo dočasné poradné, iniciatívne a kontrolné orgány. Podmienky sa zrovnoprávňujú tak, aby mohli byť odmeňovaní rovnako členovia komisií či už sú poslancami obecného zastupiteľstva alebo ďalšie osoby zvolené zastupiteľstvom v súlade s cieľom novely zákona o obecnom zriadení.

**K bodu 3**

Upravujú sa podmienky výkonu členstva v komisii, ak je členstvo v komisii čestné. V takomto prípade poslanec nárok na odmenu nemá, rovnako ako neposlanec.

**K bodu 4**

Ustanovenie sa zosúlaďuje s podmienkou výkonu čestného členstva v komisii, ak poslanec nemá nárok na odmenu za členstvo v nej.

**K čl. II**

Navrhuje sa nadobudnutie účinnosti návrhu zákona vzhľadom na predpokladanú dĺžku legislatívneho procesu.